Vakbond bekommerd oor ‘beleërde polisie’Argieffoto (Foto: SAPS) Te min voertuie, ŉ gebrek aan brandstof en nie genoeg koeëlvaste baadjies nie. Dit is net sommige van die uitdagings waarmee polisiebeamptes elke dag sit en wat wegkalwe aan hul vermoë om gemeenskappe te bedien, sê die Vereniging vir Staatsamptenare (VSA). Die vakbond sê hy is ook toenemend bekommerd oor die probleme binne die polisiediens en doen ŉ beroep om “meer steun vir die beleërde polisiediens” te verskaf. “Die ernstige uitdagings wat die polisiediens in die gesig staar, het ŉ uitwerking op hul vermoë om dienste te lewer – as steunpilaar in die samelewing – en om die hoë vlak van misdadigheid wat Suid-Afrika teister, te bekamp,” sê Reuben Maleka, woordvoerder van die PSA. Afgesien van ŉ tekort aan hulpbronne sit die polisie ook met te min mense, sê hy. “Die VSA vra deurlopend vir meer hulpbronne en die aanstel van bevoegde senior polisielede terwyl personeeltekorte, onvoldoende toerusting, waaronder ammunisie, en die hoë vlak van wanadministrasie en korrupsie steeds bedrywighede belemmer. “Die VSA het onlangs sy kommer gelug oor personeeltekorte by die 10111-noodoproepsentrum waar baie noodoproepe onbeantwoord bly.” Die VSA is voorts bekommerd oor die doeltreffendheid van Bheki Cele, minister van polisie, veral ná die bekendstelling van die jongste misdaadsyfers. “Hierdie statistieke het gewys dat daar van April tot Junie verlede jaar altesaam 10 000 verkragtings aangemeld en 5 700 mense vermoor is. Die skoksyfers, afgesien van die uitwerking op die samelewing, het ook ŉ negatiewe uitwerking op buitelandse beleggings en toerisme waaraan die land ŉ dringende behoefte het om die sukkelende ekonomie te ondersteun en werkloosheid te bekamp. “Die situasie berokken skade aan die goeie naam van eerlike en hardwerkende beroepslui wat burgers en gemeenskappe probeer beskerm en het ŉ uitwerking op hulle moreel. “Die situasie word net erger met duisende bekwame polisielede wat na verwagting in die afsienbare toekoms gaan aftree.” Die VSA doen ŉ beroep op pres. Cyril Ramaphosa om dringend in te gryp, veral in die polisie se bestuur, en sê onbestendige bestuur dra by tot die polisie se probleme. Die VSA doen ook ŉ beroep op gemeenskappe om polisielede te ondersteun en saam te werk om die vlaag van misdaad te bekamp. “Die vereniging herhaal sy oproepe dat ŉ minimum vonnis van 80 jaar gevangenisstraf opgelê moet word aan mense wat skuldig bevind word aan die moord op ŉ polisiebeampte. Diegene wat skuldig bevind word aan die aanval van polisiestasies en die diefstal van vuurwapens en ammunisie moet soortgelyke swaar vonnisse opgelê word,” sê Maleka.